Vyf vas vir renosterstroperyArgieffoto bloot ter illustrasie. (Foto: SAPD/Facebook) Vyf vermeende renosterstropers is vandeesweek in hegtenis geneem nadat hulle met renosterhorings en ŉ ongelisensieerde vuurwapen en ammunisie in Leyden buite Mokopane, Limpopo, betrap is. Kol. Malesela Ledwaba, polisiewoordvoerder, sê polisiebeamptes in Dorset het Vrydag ŉ oproep ontvang dat renosters in een van die plaaslike wildplase gestroop is. “Twee renosterkoeie is dood op die betrokke wildplaas aangetref nadat hulle glo geskiet is. Albei se horings is ook verwyder,” sê hy. Volgens veiligheidswagte op die wildplaas het hulle twee onbekende mans op die perseel gewaar en ŉ soekspan bestaande uit die Suid-Afrikaanse Polisiediens (SAPD), private veiligheidsmaatskappye en ander helpers het die mans agternagesit. Die twee mans is agtervolg en die span se pogings het daartoe gelei dat hulle altesame vyf mans, tussen 25 en 40 jaar oud, in die dorpie Leyden in hegtenis geneem het. Die polisie het op ŉ jaggeweer, knaldemper, ammunisie en jagmesse beslag gelê. Renosterhorings is ook in die verdagtes se rooi Volkswagen Polo, wat ŉ Gautengse registrasienommer het, aangetref en die polisie het ook daarop beslag gelê. “Die beamptes vermoed dat die renosterhorings wat teruggevind is van die twee renosterkarkasse, wat op die wildplaas aangetref is, afkomstig is.” Die verdagtes sal na verwagting Maandag in die Mokopane-landdroshof verskyn op aanklagte van die onwettige besit van vuurwapens en ammunisie, asook onwettige jag, oftewel stropery. Die polisie se ondersoek na die voorval duur intussen voort.